Goeie nuus: Goedkoper petrol vir die vakansieArgieffoto. Die prys van petrol sal waarskynlik op 3 Desember met ongeveer 75c per liter daal, terwyl die groothandelprys van diesel met sowat 55c behoort te daal. Volgens Paul Joubert, senior ekonomiese navorser by die SNI, sal hierdie pryse tot 6 Januarie geldig wees, lank genoeg dat die meeste vakansiegangers reeds weer tuis sal wees. “Hoewel die rand steeds gemiddeld gedurende November marginaal swakker teenoor die Amerikaanse dollar verhandel as wat dit gemiddeld in Oktober was, het die internasionale pryse van petroleumprodukte tot so ŉ mate gedaal dat noemenswaardige dalings in plaaslike brandstofpryse steeds in Desember sal plaasvind,” het Joubert gesê. Die prys van 93-oktaan petrol in Gauteng sal na verwagting in Desember sowat R12,23 per liter wees, terwyl 95-oktaan petrol aan die kus ongeveer R12,00 sal kos. Dit sal die laagste pryse sedert die eerste helfte van 2013 wees. Petrol sal in Desember 2014 goedkoper wees as wat dit in Desember 2013 was. Dit sal die eerste keer sedert November 2009 wees dat petrol goedkoper as ŉ jaar tevore is. “Dit is nog heeltemal te vroeg om met enige sekerheid te kan sê wat in Januarie 2015 met brandstofpryse in Suid-Afrika gaan gebeur, veral in die huidige omgewing waarin groot volatiliteit in oliepryse maklik kan voorkom,” het Joubert bygevoeg. “Tog, selfs al styg die pryse van petrol en diesel in Januarie, sal dit eers op 7 Januarie gebeur. Enige moontlike styging sal dus eers plaasvind nadat die meeste vakansiegangers reeds weer tuis is.” Die departement van energie sal die finale aankondiging oor die pryse vir Desember op 28 November maak, terwyl Januarie se aankondiging op 2 Januarie gemaak sal word.